b'\n_START_ARTICLE_\nDid\xc5\xbeioji Arm\xc4\x97nija\n_START_PARAGRAPH_\nDid\xc5\xbeioji Arm\xc4\x97nija (arm. \xd5\x84\xd5\xab\xd5\xa1\xd6\x81\xd5\xb5\xd5\xa1\xd5\xac \xd5\x80\xd5\xa1\xd5\xb5\xd5\xa1\xd5\xbd\xd5\xbf\xd5\xa1\xd5\xb6, Myatsal Hayasdan) \xe2\x80\x93 kult\xc5\xabrinis istorinis regionas Azijoje, kuriame I t\xc5\xabkst. pr. m. e.-I m\xc5\xabs\xc5\xb3 e. t\xc5\xabkst. vyravo arm\xc4\x97n\xc5\xb3 tautin\xc4\x97 grup\xc4\x97, ir juo paremta XX a. nacionalistin\xc4\x97 id\xc4\x97ja. _NEWLINE_\xc5\xa0iuo metu jis yra padalintas tarp Turkijos, Arm\xc4\x97nijos, Azerbaid\xc5\xbeano, Gruzijos, Irako, Irano valstybi\xc5\xb3. \xc4\x8cia gyvena daug tautini\xc5\xb3 grupi\xc5\xb3: kurdai, turkai, gruzinai, azerbaid\xc5\xbeanie\xc4\x8diai, ir arm\xc4\x97nai t\xc4\x97ra ma\xc5\xbeuma.\n_START_SECTION_\nApibr\xc4\x97\xc5\xbeimas ir dalijimas\n_START_PARAGRAPH_\nRegiono apibr\xc4\x97\xc5\xbeimai varijuoja priklausomai nuo autori\xc5\xb3. Ta\xc4\x8diau regionas daugiausia tapatinamas su geografine s\xc4\x85voka Arm\xc4\x97nijos kalnynas. Istori\xc5\xa1kai regiono \xc5\xa1iaur\xc4\x97je buvo Kaukazo Albanija ir Kaukazo Iberija, pietry\xc4\x8diuose, u\xc5\xbe Urmijos e\xc5\xbeero, - Medija, pietvakariuose - Mesopotamija, o vakaruose - Ma\xc5\xbeoji Azija (Kapadokija)._NEWLINE_Dabartin\xc4\x97 Arm\xc4\x97nijos Respublika pilnai u\xc5\xbeima tik vien\xc4\x85 i\xc5\xa1 15 Senov\xc4\x97s Arm\xc4\x97nijos subregion\xc5\xb3, t. y. Siunik\xc4\x85, taip pat dal\xc4\xaf Arcacho ir Airarato.\n_START_SECTION_\nNunykimas\n_START_PARAGRAPH_\nPirmosios arm\xc4\x97n\xc5\xb3 netektys prasid\xc4\x97jo IV a., kuomet valstyb\xc4\x97 buvo padalinta, ir nuo jos atpl\xc4\x97\xc5\xa1ti pasienio regionai. Utikas ir Arcachas atiteko Kaukazo Albanijai, pirmasis buvo spar\xc4\x8diai dearm\xc4\x97nizuotas. Paitakaranas atiteko Atropatenai ir buvo greitai persizuotas. Bizantijos imperijai priklausiusiose Did\xc5\xbeiosios Arm\xc4\x97nijos teritorijose (vadinamoji Vakar\xc5\xb3 Arm\xc4\x97nija) arm\xc4\x97nai i\xc5\xa1laik\xc4\x97 tapatyb\xc4\x99. Nuo VII a. arab\xc5\xb3 u\xc5\xbekariavim\xc5\xb3 Senov\xc4\x97s Arm\xc4\x97nijos teritorijos buvo spar\xc4\x8diai islamizuojamos. _NEWLINE_Bagratuni dinastija, atk\xc5\xabrusi arm\xc4\x97n\xc5\xb3 valstybingum\xc4\x85 po Kalifato suirimo IX a., buvo pirmoji, siekusi atkurti ir Did\xc5\xbeiosios Arm\xc4\x97nijos teritorij\xc4\x85. Tai beveik pavyko, i\xc5\xa1skyrus jau seniau dearm\xc4\x97nizuotus Utiko, Paitakarano, ryt\xc5\xb3 Vaspurakano bei Auk\xc5\xa1tutin\xc4\x97s Arm\xc4\x97nijos regionus._NEWLINE_Po XI a. Did\xc5\xbeiosios Arm\xc4\x97nijos id\xc4\x97ja i\xc5\xa1liko tik istorijoje, kadangi region\xc4\x85 pl\xc4\x97\xc5\xa1\xc4\x97 Bizantija, Seld\xc5\xbeiukai, o v\xc4\x97liau kitos tiurk\xc5\xb3 kilm\xc4\x97s musulmoni\xc5\xa1kos tautos. Daug istorini\xc5\xb3 region\xc5\xb3 buvo spar\xc4\x8diai tiurkizuota, kurdizuota ir islamizuota. Tuo metu arm\xc4\x97nai galutinai neteko savo pietvakarini\xc5\xb3 region\xc5\xb3. Did\xc5\xbeiojoje regiono dalyje \xc4\xafsitvirtino etniniai kurdai, ir teritorija tapo \xc5\xbeinoma kaip Kurdistanas._NEWLINE_Nuo XVI a. likusios arm\xc4\x97n\xc5\xb3 gyvenamos sritys buvo politi\xc5\xa1kai padalintos tarp Osman\xc5\xb3 vakaruose ir Safavid\xc5\xb3 rytuose. XIX a. prad\xc5\xbeioje Safavidams priklausiusios arm\xc4\x97n\xc5\xb3 teritorijos atiteko Rusijos imperijai.'